苏轼
戏作种松
我昔少年日，种松满东冈。
初移一寸根，琐细如插秧。
二年黄茅下，一一攒麦芒。
三年出蓬艾，满山散牛羊。
不见十余年，想作龙蛇长。
夜风破浪碎，朝露珠玑香。
我欲食其膏，已伐百本桑。
（煮松脂法，用桑柴灰水。
）人事多乖迕，神药竟渺茫。
朅来齐安野，夹路须髯苍。
会开龟蛇窟，不惜斤斧疮。
纵未得茯苓，且当拾流肪。
釜盎百出入，皎然散飞霜。
槁死三彭仇，澡换五谷肠。
青骨凝绿髓，丹田发幽光。
白发何足道，要使双瞳方。
却后五百年，骑鹤还故乡。